เปิดทางเลือกให้ผู้ประกันตน มาตรา 33 สามารถขอเลือก ขอกู้ ขอคืน อยู่ระหว่างปรับแก้ร่าง พ.ร.บ.ประกันสังคม ฉบับใหม่
นางสาวลัดดา แซ่ลี้ รองเลขาธิการสำนักงานประกันสังคม ในฐานะโฆษกสำนักงานประกันสังคม กล่าวว่า ตามแนวทางข้อเรียกร้องของกลุ่มผู้ใช้แรงงานเกี่ยวกับการขอเลือกรับบำเหน็จหรือบำนาญชราภาพ และการขอนำเงินจากกองทุนประกันสังคมที่ตนเองสะสมไว้ออกมาใช้ก่อนกำหนด หรือข้อเรียกร้อง 3 ขอ ได้แก่ ขอเลือก ขอกู้ และขอคืน ซึ่งสำนักงานประกันสังคมได้มีการร่างพระราชบัญญัติประกันสังคม (ฉบับที่...) พ.ศ. ... อยู่ระหว่างการแก้ไขตามที่ผู้ใช้แรงงานได้ออกมาเรียกร้อง เพื่อให้ผู้ประกันตนมีโอกาสได้รับทางเลือกและหาแนวทางในการแก้ไขปัญหาวิกฤตทางการเงินของตนเองได้ ส่วนความคืบหน้าในขณะนี้ทางกระทรวงการคลัง ได้ให้สำนักงานประกันสังคมเข้าไปชี้แจงถึงสถานภาพทางกองทุนว่าการออกกฎหมาย 3 ขอนี้จะทำให้กองทุนมีปัญหาหรือไม่ ซึ่งทางสำนักงานประกันสังคมมีกฎหมายรองหรือที่เรียกว่ากฎหมายลูกที่คอยดูแล เพื่อไม่ให้กระทบกับเสถียรภาพของกองทุนประกันสังคม มีข้อระเบียบและข้อบังคับที่ชัดเจน จึงมั่นใจได้ว่าจะไม่มีปัญหาเรื่องกองทุนอย่างแน่นอน/โฆษกสำนักงานประกันสังคม กล่าวย้ำว่า ปัจจุบันมีแรงงานซึ่งเป็นผู้ประกันตนมาตรา 33 ประมาณ 11 ล้านคน การที่ผู้ประกันตนบางส่วนขอคืนเงินไปบางส่วนจะทำให้สำนักงานประกันสังคมเสียโอกาสในการนำเงินไปลงทุน ฉะนั้นผู้ประกันตนรายนั้นก็ต้องคืนค่าเสียโอกาสให้สำนักงานประกันสังคมเช่นกัน เพราะผู้ที่ไม่ได้กู้หรือขอคืนเงินจะได้รับเงินดอกผลที่นำไปลงทุนกลับมาเพื่อเป็นสิทธิประโยชน์ และขอย้ำว่าการแก้กฎหมายไม่ใช่เป็นการเปลี่ยนเจตนารมณ์ พ.ร.บ.ประกันสังคม ที่อยากให้ผู้ประกันตนรับเป็นบำนาญมากกว่า เพราะจะได้มีเงินใช้ได้ตลอดทุกเดือนไปตลอดชีวิต ไม่เป็นภาระให้กับลูกหลาน แต่ด้วยความจำเป็นของแต่ละคนไม่เหมือนกัน จึงออกกฎหมายฉบับนี้เพื่อเปิดโอกาสให้ผู้ประกันตนสามารถเลือกได้ตามเจตนารมณ์ของตนเอง